《王嘉甫许借清赏堂读书》
宋代·周孚

卜居厌近市，临老心亦烦。目眩车马尘，耳聩歌吹喧。

朝旗与莫柝，况复戎旅屯。养疴定何所，城南有名园。

槐柳森欲合，桃李粲以繁。芳塘艳积雨，疏牖明朝暾。

岂惟苏病眼，亦可清吟魂。主人卫霍家，列戟藩朱门。

马埒编金钱，豪习今尚存。乃能容此老，厚意可得言。

十年客此邦，要以桑梓论。隔墙竟骂仝，奉卮孰留髡。

今日复何日，愧此地主恩。他年赞易室，凭君记虞翻。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。